Lutzville-boer glo reeds Saterdagaand geskiet | Netwerk24
Deur Maygene de Wee 13 Februarie 2019 17:22
Die druiweboer Jaco Louw (57) wie se lyk Sondag omstreeks 10:45 op sy plaas buite Lutzville aan die Weskus gevind is, is heel moontlik reeds al Saterdagaand vermoor.
Bronne met kennis van die ondersoek na Louw se dood, het Dinsdag gesê dit lyk ook asof Louw doodgeskiet is en nie gesteek is nie.
Jaco Louw (57), ’n druiweboer van Lutzville, wie se lyk Sondagoggend in sy huis gevind is.
Volgens die een bron word minstens drie van Louw se vuurwapens vermis. Daar is glo ook een 7.56-patroondoppie op die toneel gevind.
Die bron het gesê die polisie het reeds sedert Sondag mense ondervra, maar niemand kan met die moord verbind word nie. ’n Assegaai is glo ook op die toneel gevind.
Ian Cameron, AfriForum-hoof van gemeenskapsveiligheid, het Dinsdag gesê die assegaai behoort aan Louw.
Kapt. Frederick van Wyk, ’n polisiewoordvoerder, het gesê niemand is nog in hegtenis geneem nie en die ondersoek gaan voort.
’n Plaaswerker het Sondagoggend Louw se lyk met veelvuldige wonde op sy plaas ontdek. Louw het glo alleen op die plaas gewoon.
Sy seuns, wat in Switserland woon, was Maandag nog op pad na Suid-Afrika.
Van Wyk het weer eens ’n beroep gedoen op mense met inligting oor die voorval om die Lutzville-polisie by 027 217 4000 te kontak.
Meer oor: Afriforum | Jaco Louw | Ian Cameron | Lutzville | Moord | Misdaad | Doodgeskiet